વડોદરાના તબીબ ડૉ. આર.બી. ભેસાણિયાએ લગ્નપ્રસંગની ઉજવણી બાબતે નવો ચીલો ચાતર્યો છે. તેઓ પોતાના પરિવારમાં લગ્નપ્રસંગે રક્તદાન શિબિર યોજે છે. લગ્નમાં આવનાર મહેમાનોને નવદંપતીને આશીર્વાદ આપવાની સાથે રક્તદાન કરવાની પણ અપીલ કરે છે. વર-વધૂની સાથે બંને પરિવારોના સભ્યો પણ રક્તદાન કરે છે. નવેમ્બર ૨૦૧૪માં તેમની દીકરી ડૉ. ધ્વનિનાં લગ્ન રાજકોટના ડૉ. જય પંડ્યા સાથે થયાં હતાં. આ પ્રસંગે ૧૦૦ મુસ્લિમ યુવકોની સાથે કુલ ૩૭૮ લોકોએ રક્તદાન કર્યું હતું. એકત્ર થયેલ ૪૦૦ બોટલ રક્તથી નવદંપતીની રક્તતુલા કરવામાં આવી હતી. જેમાં નવદંપતી સહિત આમંત્રિત મહેમાનોએ પણ રક્તદાન કર્યું હતું. આટલી મોટી સંખ્યામાં લગ્ન સમારંભમાં રક્તદાન થયું હોય તેવો આ પહેલો પ્રસંગ હતો. તેથી જ આ ઘટનાને આ વર્ષે ગિનિસ બુક અને લિમ્કા બુક ઓફ વર્લ્ડ રેકોર્ડ સહિતની બુકમાં એન્ટ્રી મળનાર છે.